Claus Hjort Frederiksen (V), 2008-02-26:
Overskriften for Enhedslistens forslag er: Respekt for arbejdstagerrettigheder, menneskerettigheder og retfærdig konkurrence.
Det er et formål, som alle her i salen kan være enige i og som er i overensstemmelse med regeringens politik og det, vi arbejder for.
Men jeg har svært ved at se, hvordan Enhedslistens forslag skal hjælpe.
Et nationalt forbud mod salg og produktion af varer, produceret i strid med de nævnte værdier, er ikke den rigtige løsning på de etiske og sociale udfordringer, globaliseringen bringer.
Omdrejningspunktet må være at sikre en fair globalisering, og regeringen arbejder aktivt dér, hvor vi mener at det nytter mest.
Vi kan gøre en forskel gennem internationalt samarbejde og internationale aftaler, ikke igennem protektionisme.
Vi kan gøre det gennem at støtte virksomhedernes arbejde med socialt ansvar, eller, som det hedder på nudansk, corporate social responsibility, og ikke gennem bureaukrati.
Dansk enegang er nyttesløst.
Decent work har fire strategiske prioriteter: Grundlæggende arbejdstagerrettigheder, beskæftigelse og øget jobskabelse, social beskyttelse og social dialog.
Et samspil mellem disse faktorer vil sikre en bæredygtig udvikling i den retning, vi alle ønsker at fremme.
Regeringen har som noget nyt taget initiativ til at støtte danskinspirerede trepartsprojekter i ILO-regi, som skal fremme decent work.
Initiativet er taget i samarbejde med arbejdsmarkedets parter, og der er afsat midler hertil på finansloven for 2008.
Det er selvfølgelig ikke nok bare at blive enige om decent work i ILO.
Arbejdstagerrettigheder er desværre stadig sværere at gennemtvinge i lande, der ikke ønsker dem.
ILO's strategi er via dialog og samarbejde at påvirke de lande, der overtræder grundlæggende arbejdstagerrettigheder.
Det er i sidste ende de enkelte medlemsstater, som har ansvaret for at sikre anstændige arbejdsvilkår, og vi skal selvfølgelig være med til at lægge pres på for at få det til at ske.
Det er derfor også vigtigt for regeringen, at EU er aktiv på denne front.
EU’s Ministerråd har vedtaget konklusioner om at indarbejde ILO's decent work-strategi i EU’s interne og eksterne politikker.
Danmark og EU opfordrede til at starte forhandlinger om handel og arbejdstagerrettigheder i verdenshandelsorganisationen WTO's Doha-runde, men vi mødte modstand, især fra udviklingslandene.
De frygtede, at krav om arbejdstagerrettigheder ville blive misbrugt til at gennemføre handelshindringer, der kunne ødelægge deres komparative fordel.
Som en vigtig undtagelse fra WTO's centrale ikkediskriminationsprincip tillader aftalen indtil videre, at parterne forbyder import af produkter fremstillet af fængselsarbejdere.
Forbuddet mod salg af varer ud fra manglende overholdelse af arbejdstagerrettigheder uden baggrund i en klar stillingtagen i ILO vil afgjort blive opfattet som protektionistisk.
Det vil uden tvivl udgøre et brud på WTO-aftalen og vil med al sandsynlighed blive indbragt for WTO's tvistbilæggelsesmekanisme.
Dette vil få alvorlige konsekvenser for den part, der har indført de pågældende restriktioner, i dette tilfælde altså EU, herunder Danmark, og ikke det land, hvor overtrædelsen af grundlæggende arbejdstagerrettigheder har fundet sted.
Er der så ikke yderligere, vi kan gøre?
Jo, det er der, og det gør vi også.
Jeg vil især fremhæve tre områder.
EU har i den særlige toldpræferenceordning indført særlig gunstige toldpræferencer som et positivt incitament for lande, der efterlever ILO's konventioner om de grundlæggende arbejdstagerrettigheder.
Erfaringerne viser, at den faktisk fungerer som incitament til overholdelse af arbejdstagerrettigheder.
Derudover har EU’s Ministerråd sidste år givet Kommissionen mandat til at indlede forhandlinger om handelsaftaler med en række nye lande.
Danmark har i drøftelserne i EU-kredsen betonet vigtigheden af, at hensyn til bæredygtig udvikling både økonomisk, socialt og miljømæssigt medtages.
Danmarks insisteren har båret frugt, og bestemmelser om bl.a. arbejdstagerrettigheder er indeholdt i mandaterne for Kommissionens forhandlinger.
Det tredje område, hvor regeringen arbejder aktivt for at fremme en fair globalisering, er gennem at støtte danske virksomheders arbejde med corporate social responsibility.
En grundlæggende forudsætning for øget velfærd og fair globalisering er at sikre, at der er økonomisk udvikling.
Vi skal skabe incitamenter til fremme for forbud og kontrol.
CSR, som det også kaldes, skal medvirke til at styrke virksomhedernes samfundsmæssige bevidsthed og ansvar.
Det er regeringens holdning, at ansvaret for ordentlige og anstændige produktionsforhold først og fremmest ligger hos virksomhederne.
Det er vigtigt, at virksomhederne har adgang til støtteværktøjer, der kan hjælpe dem med at stille krav om socialt ansvar til deres leverandører.
Den bedste måde at fremme bæredygtige virksomheder på er ved at betone vækst, ansvarlighed og frivillighed.
Der findes allerede en række CSR-instrumenter på nationalt og internationalt plan, som danske virksomheder bruger, bl.a. det danske CSR-kompas, udviklet af Økonomiog Erhvervsministeriet i samarbejde med Dansk Industri og Institut for Menneskerettigheder.
CSR-kompasset er et godt bud på en ny form for service fra det offentlige til virksomhederne.
Jeg kan alt i alt ikke se, hvordan Enhedslistens forslag kan hjælpe til at skabe velfærd og reducere fattigdommen i udviklingslandene.
Forslaget bygger på en forældet, protektionistisk og superbureaukratisk tankegang.
Det er slet ikke den rette vej at gå, når vi vil hjælpe folk i udviklingslandene og skabe respekt for menneskerettigheder, arbejdstagerrettigheder og retfærdig konkurrence.
Jeg vil bare gerne sige, at vi er fuldstændig enige i den målsætning, at vi skal forhindre varer, der er produceret under de forhold, men vi tror bare ikke på den metode, som Enhedslisten anvender her: at vi skal have et hold i Beskæftigelsesministeriet, som skal prøve at efterspore, hvordan forskellige varer er produceret.
Vi skal have et internationalt samarbejde, vi skal have, at virksomhederne er ansvarlige, altså at de virksomheder, der køber de her ting, stiller krav til leverandørerne.